Hans Peter Baadsgaard (S), 2000-02-10:
Jeg skal på Socialdemokratiets vegne afvise det foreliggende beslutningsforslag.
Jeg ved ikke, hvilken ordfører hr. Christian H. Hansen henviser til, men det her er i hvert fald Socialdemokratiets holdning til det beslutningsforslag, der ligger her på bordet.
Så er det afklaret.
Og i øvrigt: Hvis der er nogen indvandrere, der ikke synes, at det tjener noget formål at få modersmålsundervisning, så er det jo frivilligt.
Der er jo ikke nogen, der bliver tvunget til at modtage tilbudet.
Men vi synes i Socialdemokratiet, at der fortsat er behov for, at der bliver givet dette tilbud til indvandreres børn.
Hvis vi tænker på situationen, hvor begge forældre kommer her til landet og ingen kan det danske sprog, og hvor det fremmede sprog så er hjemmets sprog, så mener vi bestemt, at der fortsat er behov for, og at det er rimeligt, at der bliver givet sådanne tilbud, som nu bliver givet af kommunerne i modersmålsundervisning.
Derimod mener vi, at hvor der er tale om børn af forældre, der begge er født her i Danmark, og som må formodes at tale dansk, er der ikke det samme behov, og dér kunne man måske godt diskutere det, ligesom vi måske kunne drøfte en lempelse i pligten for kommunerne, hvis den ene er født her i landet.
Men lad det være dét.
Det er det, vi har sagt at vi kunne drøfte.
Men at modersmålsundervisning skal fortsætte i et ellet andet omfang, er der ingen tvivl om i Socialdemokratiet.
Vi er glade for, at også ministeren nu lægger op til, at kvaliteten i modersmålsundervisningen skal styrkes, og at modersmålsundervisningen bliver sådan tilrettelagt, at den styrker børnenes dagligdag, børnenes skoledag, børnenes øvrige fag eller virksomhed, for så bliver der en endnu bedre hjælp for børnene, hvis modersmålsundervisning bliver tilrettelagt på den måde.
Vi er i Socialdemokratiet meget mere optaget af det, som jeg også tror er baggrunden for forslagsstillernes bemærkninger, nemlig at danskundervisningen skal styrkes.
Det er vi jo helt enige i, og det forhindrer modersmålsundervisning altså ikke på nogen måde, og måske er det endda sådan, at den kan styrke den; det er der uenighed om blandt de lærde.
Og vi er meget optaget af, at børnene får lært dansk, inden de kommer i skole, og vi ser gerne en forstærket indsats fra kommunerne, så tilbudet om sprogstimulering og dansktilegnelse bliver fulgt op af et opsøgende arbejde.
Forældrene skal oplyses om, hvilke negative konsekvenser det kan få for deres børn, hvis ikke de modtager tilbudet: Så vil børnenes indgang til skolen og deres skoleforløb blive dårligere, end hvis de tager imod tilbudet.
Så dér er vi meget optaget af, at tilbudet måske også skulle rykkes ned til 3-års-alderen.
Det ville være til stor gavn for barnet, hvis det kunne lykkes.
Og vi slår to fluer med ét smæk for de danske forældre, der måtte være bekymrede for, om kvaliteten i skolens undervisning skulle dale, hvis der er for mange sprog, der skal håndteres.
Den frygt kunne også dæmpes, måske helt afskaffes. Så der er mange ting, der taler for, at vi skal sætte ind på det felt, så vi sikrer os, at børn, der er fra de etniske minoriteter, kan det danske sprog, forudsat selvfølgelig, at de har været i landet i de år, der går forud.
Det er her, vi skal sætte ind, og det er vi meget optaget af i Socialdemokratiet, men vi afviser det foreliggende forslag.